GRATULERER: Statsminister Jens Stoltenberg ønsker tillykke med samefolkets dag 6. februar. Foto: NTB SCANPIX

Stoltenberg gratulerer med dagen

- I dag feirer vi samefolkets dag, og jeg vil gratulere alle med dagen, sier statsminister Jens Stoltenberg (Ap).

Oppdatert 6. februar 2013

Artikkelen er over syv år gammel

Samefolkets dag 6. februar markeres i Norge, Sverige, Finland og Russland.

Dagen feires til minne om det første samelandsmøtet som ble holdt i Trondheim i 1917, og markerer det samiske fellesskapet og den samiske tilhørigheten på tvers av landegrensene.

HVORDAN FEIRER DU DAGEN? SEND OSS DINE BILDER!

- Dagen er viktig for å synliggjøre samisk kultur og for å skape økt bevissthet om den samiske tilstedeværelsen i vårt land, sier sameminister Rigmor Aasrud (Ap).

MARKERER: Onsdag flagger regjeringen med det samiske flagget utenfor Statsministerens kontor. Foto: NTB SCANPIX



Offisiell flaggdag

Dagen ble offisiell flaggdag i Norge i 2004. I år flagger regjeringen med det samiske flagget foran Statsministerens kontor.

- I dag 6. februar feirer samene sin nasjonaldag. Vi feirer den i Norge, Finland, Sverige og Russland. Vi feirer mulighetene. Gratulerer med dagen, alle sammen, sier sametingspresident Egil Olli.

Feiret med barna

- Lihkku beivviin, hilste kronprins Haakon da han feiret samenes nasjonaldag på Kirkenes skole tirsdag.

- Jeg tror at vi alle sammen har behov for å være stolte av hvem vi er, og av identiteten vår. Og da er det viktig at vi blir kjent med hvor vi er fra, og hvilke kulturelle røtter vi har. Da tror jeg også det er lettere å være seg selv, og komme andre i møte på en åpen og fin måte, sa kronprinsen i sin åpningshilsen.

Kronprinsen har vært i Kirkenes i to dager, og hadde tirsdag også følge med sametingspresident Egil Olli (Ap) og kulturminister Hadia Tajik (Ap).

70 joikende elever, akkompagnert av 40 til på tradisjonelle trommer, hilste de celebre gjestene velkommen til feiringen.

Kronprinsen og kulturministeren fikk også prøve seg på lassokasting i innhegningen i skolegården.

FEIRES OVER HELE LANDET: Kronprins Haakon prøver seg på lassokasting i skolegården på Kirkenes barne- og ungdomsskole, under feiringen av samefolkets dag onsdag. Kulturminister Hadia Tajik (til høyre) og sametingspresident Egil Olli var blant tilskuerne. Foto: Ole-Tommy Pedersen / NTB scanpix

Publisert: 06.02.13 kl. 12:44 Oppdatert: 06.02.13 kl. 13:49